S-202/2017

Mál þetta, sem þingfest var og dómtekið fimmtudaginn 9. nóvember sl., er höfðað með ákæru lögreglustjórans í Vestmannaeyjum þann 11. október sl., á hendur J-x-x K-x-x, til heimilis að Nökkvatorgi 7, Reykjavík og M-x-x P-x-x, til heimilis að Njálsgötu 34, Reykjavík,

fyrir eignaspjöll og þjófnað

með því að hafa að kvöldi fimmtudagsins 3. nóvember 2016 brotið upp rennihurð á aðalinngangi verslunarinnar A, brotið rúðu á austurhlið verslunarinnar, brotið upp bílskúrshurð í vörugeymslu verslunarinnar að B og tekið þaðan ófrjálsri hendi sælgæti, gosdrykki og léttöl samtals að verðmæti 85.940 krónur.

(Mál nr. 319-2016-3856)

Telst þetta varða við 1. mgr. 257. gr. og 1. mgr. 244. gr. almennra hegningarlaga nr. 19/1940 með síðari breytingum.

Þess er krafist að ákærðu verði dæmdir til refsingar og til greiðslu alls sakarkostnaðar.

Í ákæru er tilgreind svofelld einkaréttarkrafa:

Einkaréttarkrafa:

A, hefur krafist þess fyrir hönd A að ákærðu verði dæmdir til að greiða félaginu bætur samtals að fjárhæð kr. 537.411,- in solidum, auk vaxta skv. 8. gr., sbr. 4. gr. laga um vexti og verðtryggingu nr. 38/2001 frá 3. nóvember 2016 til þess dags er mánuður er liðinn frá birtingu kröfunnar, en með dráttarvöxtum frá þeim degi skv. 9. gr., sbr. 1. mgr. 6. gr. sömu laga til greiðsludags.

Hvorugur ákærðu mætti við þingfestingu málsins þrátt fyrir lögmæta birtingu ákæru þann 26. október sl., fyrir ákærða J-x-x og þann 3. nóvember sl., á lögheimili ákærða M-kk-ef, ásamt fyrirkalli þar sem þess var getið að málið kynni að verða dæmt að ákærðu fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærðu hafa gerst sekir um þá háttsemi sem þeim er gefin að sök í ákæru. Verknaður ákærðu er í ákæru talinn varða við 1. mgr. 244. gr. og 1. mgr. 257. gr. almennra hegningarlaga nr. 19/1940. Fyrrgreinda ákvæðið tæmir sök gagnvart því síðarnefnda og verður brot ákærðu því einvörðungu heimfært til 1. mgr. 244. gr. laganna. Ákærðu hafa með háttsemi sinni unnið sér til refsingar.

Samkvæmt framlögðu sakavottorði ákærða J-x-x hefur hann tvívegis áður sætt refsingu, en á árinu 2017 lauk hann tveimur málum með sátt við lögreglu. Brot það sem ákærði J-x-x er nú sakfelldur fyrir er framið fyrir ákvörðun framangreindra viðurlaga og verður ákærða því nú dæmdur hegningarauki. Samkvæmt framlögðu sakavottorði hefur ákærði M-kk-nf ekki áður sætt refsingu.

Refsing ákærða J-x-x er hæfilega ákveðin fangelsi í 30 daga. Að virtum atvikum máls og að teknu tilliti til þess að ákærði hefur ekki áður hlotið refsingu fyrir auðgunarbrot, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Refsing ákærða M-kk-ef er hæfilega ákveðin fangelsi í 30 daga. Að virtum atvikum máls og að teknu tilliti til hreins sakaferils hans, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Í gögnum málsins er að finna skjal með yfirskriftinni „Refsi- og bótakrafa“ svo og skjal með yfirskriftinni „Viðbót við bótakröfu“. Að mati dómsins uppfylla áðurnefnd kröfuskjöl bótakrefjanda skilyrði 2. mgr. 173. gr. laga nr. 88/2008, um greinargerð kröfuhafa og telst krafa hans studd nægilegum gögnum. Ákærðu hafa verið fundnir sekir um brot það sem greinir í ákæru og bera ábyrgð á tjóni því er af broti þeirra hlaust. Að framangreindu virtu þykir rétt að fallast á kröfu bótakrefjanda, líkt og greinir í dómsorði. Samkvæmt gögnum málsins var umrædd bótakrafa ekki kynnt ákærðu fyrr en við birtingu fyrirkalls og ákæru, þ.e. þann 26. október sl. fyrir ákærða J-x-x og þann 3. nóvember sl., fyrir ákærða M-x-x. Miðast útreikningur dráttarvaxta við það.

Engan sakarkostnað leiddi af máli þessu.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærði, J-x-x K-x-x, sæti fangelsi í 30 daga, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði, M-x-x P-x-x, sæti fangelsi í 30 daga, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærðu greiði Vöruvali ehf., kt. 000000-0000, in solidum bætur að fjárhæð 537.411 kr. auk vaxta skv. 8. gr., sbr. 4. gr. laga um vexti og verðtryggingu nr. 38/2001 frá 3. nóvember 2016 til 26. nóvember 2017, hvað ákærða J-x-x varðar, en 3. desember 2017, hvað ákærða M-x-x varðar, en með dráttarvöxtum frá þeim degi, skv. 9. gr., sbr. 1. mgr. 6. gr. sömu laga, til greiðsludags.

S-kk-nf G. G-kk-nf.